Den kinesiske kvinde, der fredag formiddag blev indlagt på Hvidovre Hospital, er ikke smittet med coronavirus, oplyser Thomas Brostrøm, direktør i Sundhedsstyrelsen, til TV 2

Kvinden blev hentet i ambulance i Københavns Lufthavn, da hun viste tegn på influenza, og der var derfor frygt for, at hun var smittet med virusset. Det har vist sig ikke at være tilfældet.

Kvinden blev indlagt i højisolation og herefter undersøgt.

Fredag blev også en anden patient indlagt efter samme procedure. Her venter man fortsat på resultaterne. Man forventer svar på prøverne fredag aften, oplyser direktøren til TV2.

De to tilfælde var ifølge Hanne Ida Alsbirk, der er kommunikationschef hos Hvidovre Hospital, ikke relateret til hinanden.

Da kvinden ankom til lufthavnen henvendte hun sig til lufthavnspersonalet og fortalte, at hun havde det dårligt.

Hun bar samtidig ansigtsmaske under hele sit ophold i lufthavnen.

Kvinden befandt sig i terminal 3 i lufthavnen. Området, hvor hun befandt sig, blev herefter spærret af og rengjort efter myndighedernes anvisninger.

Der er endnu ikke konstateret nogen smittede i Danmark.

Ifølge Sundhedsstyrelsen er risikoen for at blive smittet i Danmark lille.

Ritzau